SET บ่ายทรงตัว จับตาถ้อยแถลงเฟดโบรกฯ ชู 5 หุ้นน่าลงทุน มีปัจจัยหนุน
SET บ่ายทรงตัว โบรกฯ ชู 5 หุ้นน่าลงทุน มีปัจจัยหนุน พร้อมให้แนวรับ 1,460 ส่วนแนวต้าน 1,485 จุด โบรกฯ ชู 5 หุ้นน่าลงทุน มีปัจจัยหนุน นำโดย BJC, KCE, CK, STEC และ BEAUTY 
17 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (17 พ.ย.)ผันผวนในกรอบแคบ ขณะที่ตลาดภูมิภาคแกว่งทั้งในแดนบวก-ลบเล็กน้อย รอดูถ้อยแถลงของนางเจเน็ต เยลเลน ประธานเฟดในคืนนี้ เกี่ยวกับประเด็นการปรับขึ้นอัตราดอกเบี้ย ทั้งในเดือนธ.ค. และปีหน้า ด้าน Fund Flow ยังไหลออกอย่างต่อเนื่อง ส่วนเงินบาทก็ทรงตัว บ่ายนี้ตลาดฯคงทรงตัวในกรอบแคบ พร้อมให้แนวรับ 1,460 ส่วนแนวต้าน 1,485 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวนในกรอบแคบ ขณะที่ตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวก-ลบเล็กน้อย โดยต่างรอดูความคืบหน้าปัจจัยต่าง ๆ ก่อน ซึ่งน้ำหนักจะมาจากปัจจัยนอกประเทศมากว่า โดยวันนี้ให้ติดตามถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) โดยโฟกัสไปที่การปรับขึ้นอัตราดอกเบี้ยว่าความเห็นของเฟดจะมีความกังวลมากหรือไม่ในการปรับขึ้นอัตราดอกเบี้ยในเดือนธ.ค. และในปีหน้าที่จะตามมา
นอกจากนี้ Fund Flow ก็ยังคงไหลออกอย่างต่อเนื่อง ซึ่งนับจากช่วงเดือนต.ค.มาจนถึงปัจจุบันต่างชาติขายเกือบทุกวันเป็นเวลา 28 วันแล้ว ส่วนการเคลื่อนไหวของค่าเงินบาทยังทรงตัวแนวโน้มการลงทุนในช่วงบ่ายนี้ ตลาดฯคงจะทรงตัวอาจอยู่ในกรอบแคบ พร้อมให้แนวรับ 1,460 จุด ส่วนแนวต้าน 1,485 จุด
 
บล.ธนชาตระบุในบทวิเคราะห์ (17 พ.ย.) ว่าSET ภาคเช้าเคลื่อนไหวแคบกรอบ 1,455-1,480 จุด แม้คาดการณ์ความผันผวนของ SET ลดลง หลังค่าเงินบาท และ Bond Yield เริ่มมีเสถียรภาพมากขึ้น ประกอบกับเม็ดเงินจากการซื้อกองทุน LTF ที่เข้ามาในข่วง พ.ย.-ธ.ค. จะเป็น “ตัวช่วย” ลด Downside Risk ของตลาดในช่วงปลายปี อย่างไรก็ดีด้วย Earnings Yield Gap ลดลงเหลือ 4.1-4.2% (อิงกำไรปี 2017) เนื่องจาก Bond Yield ในประเทศที่ปรับสูงขึ้นเร็ว ทำให้ Upside ระยะสั้นดูจำกัดเช่นเดียวกัน
ขณะที่กลยุทธ์ Selective ยังเป็นกลยุทธ์หลักสำหรับการลงทุนในช่วงนี้ เนื่องจาก SET มีแนวโน้มเคลื่อนไหว Sideways ในกรอบแคบ โดยแนะนำ “ซื้อ” 1) กลุ่มหุ้นที่ถูก MSCI เพิ่มน้ำหนักลงทุน และกำไรไตรมาส 3/59  เติบโตแข็งแกร่ง อย่าง BJC KCE 2) กลุ่มหุ้นที่ได้รับผลดีจากการลงทุนโครงสร้างพื้นฐานภาครัฐฯ CK STEC และ 3) “ซื้อ” BEAUTY ด้วยเป้าหมายพื้นฐาน 15.0 บาท มองการขาย Big Lot ของผู้ถือหุ้นใหญ่เมื่อวานนี้ที่ 11.00 บาท ไม่ได้ทำให้พื้นฐานบริษัทเปลี่ยนแปลงไป ขณะที่กำไรไตรมาส 3/59  แข็งแกร่งกว่าคาด และคาดการณ์กำไรเติบโตแกร่ง 62-42% ในปี 59-60 ขณะที่มองราคา Big Lot ที่ 11.00 บาท จะเป็น “แนวรับ” ที่แข็งแรงในช่วงนี้
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU มูลค่าการซื้อขาย 1,929.62 ล้านบาท ปิดที่  18.70 บาท ลดลง  0.10 บาท
DTAC มูลค่าการซื้อขาย 1,892.99 ล้านบาท ปิดที่  37.25 บาท เพิ่มขึ้น 2.75 บาท
SCC มูลค่าการซื้อขาย 1,060.11 ล้านบาท ปิดที่ 474.00 บาท ลดลง  4.00 บาท
CPF มูลค่าการซื้อขาย   819.31 ล้านบาท ปิดที่  28.00 บาท ลดลง  0.75 บาท
THAI มูลค่าการซื้อขาย   797.21 ล้านบาท ปิดที่  25.00 บาท ลดลง  0.50 บาท